Fidji kan nuwe lewe in Superrugby blaasDaar is min dinge wat die Superrugby-reeks so sal opkikker as om ŉ span van Fidji in te sluit. Pale Toe! het reeds berig dat Sanzaar Fidji genader het om dié moontlikheid te bespreek nadat hulle te hore gekom het van wat Sanzaar ŉ “veldtog” noem. Ja, daar was voorheen al baie probleme met inmengery deur die Fidjiaanse regering, maar lui dit nie maar ŉ klokkie in Suid-Afrika nie? Ja, dit is seker onregverdig vir die franchise’e om teen ŉ land se nasionale span te speel, maar wat anders is die Argentynse Jaguars as die Poemas in ŉ ander gewaad? Ben Ryan, Fidji se gewese sewesafrigter, hunker na dié droom. Dis presies hoe Agustin Pichot Argentynse rugby reggeruk het. Die meeste van Argentinië se spelers bly nou tuis, speel vir die Jaguares en toer saam met die Poemas. Gaan kyk maar na die toetsspanne van Engeland, Frankryk, Skotland, Australië en Nieu-Seeland, en na die klubspanne in Europa en ook van die Superrugbyspanne. Hulle wemel van Fidjiane, almal spelers wat oorsee speel om hul gesinne te onderhou. Gaan gesels maar met Willem Strauss, wat ŉ paar seisoene gelede ŉ opwarmtoer vir die Bulls na Fidji gereël het. En gesels ook maar met Kobus Wiese en van die ander Bokke oor hul blywende ervarings nadat hulle in die vroeë negentigerjare deur die Suidsee-eilande getoer het. Ja, die gehalte van die skeidsregters is power; en ja, die tuisskare sal moet leer om houe teen die kennebak te vat, en die stadion in Suva (of ŉ nuwe een wat voorgestel word) sal ŉ vernuwingskuur moet ondergaan. En die Fidjiaanse regering sal ook die versekering moet gee dat hulle nie sal inmeng nie. Ja, en wat dan van Samoa en Tonga, wat agter in die ry sal staan? Maar uit ŉ rugby-oogpunt, sal dit nie meer gewens wees om eerder ‘n draai in Fidji te maak as om teen die Force, Rebels of Southern Kings te speel nie?